CELEX: 62021CN0540
Language: el
Date: 2021-08-27 00:00:00
Title: Υπόθεση C-540/21: Προσφυγή της 27ης Αυγούστου 2021 — Ευρωπαϊκή Επιτροπή κατά Σλοβακικής Δημοκρατίας

25.10.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 431/13
            
         
      Προσφυγή της 27ης Αυγούστου 2021 — Ευρωπαϊκή Επιτροπή κατά Σλοβακικής Δημοκρατίας
      (Υπόθεση C-540/21)
      (2021/C 431/12)
      Γλώσσα διαδικασίας: η σλοβακική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: R. Lindenthal, I. Rubene και A. Tokár)
      
         Καθής: Σλοβακική Δημοκρατία
      
         Αιτήματα
      
      Η προσφεύγουσα ζητεί από το Δικαστήριο:
      
                  —
               
               
                  να διαπιστώσει ότι, θεσπίζοντας το άρθρο 33a του Zákon č. 170/2018 (νόμου 170/2018), το οποίο παρεμβλήθηκε με τον Zákon č. 136/2020 (νόμο 136/2020) της 20ής Μαΐου 2020, η Σλοβακική Δημοκρατία παρέβη τις υποχρεώσεις που υπέχει από το άρθρο 12, παράγραφος 2, το άρθρο 12, παράγραφος 3, στοιχείο β', και το άρθρο 12, παράγραφος 4, της οδηγίας (ΕΕ) 2015/2302 (1), σε συνδυασμό με το άρθρο 4 της ίδιας οδηγίας, και
               
            
                  —
               
               
                  να καταδικάσει τη Σλοβακική Δημοκρατία στα δικαστικά έξοδα.
               
            
         Ισχυρισμοί και κύρια επιχειρήματα
      
      Κατά το άρθρο 12, παράγραφος 2, της οδηγίας (ΕΕ) 2015/2302, ο ταξιδιώτης έχει το δικαίωμα να καταγγείλει τη σύμβαση οργανωμένου ταξιδιού πριν από την έναρξη του πακέτου χωρίς την καταβολή οποιασδήποτε χρέωσης καταγγελίας σε περίπτωση αναπόφευκτων και έκτακτων περιστάσεων στον τόπο προορισμού ή πολύ κοντά σε αυτόν, οι οποίες επηρεάζουν σημαντικά την εκτέλεση του πακέτου ή επηρεάζουν σημαντικά τη μεταφορά των επιβατών στον προορισμό. Κατά το άρθρο 12, παράγραφος 3, στοιχείο β', της οδηγίας αυτής, ο διοργανωτής δύναται επίσης να καταγγείλει τη σύμβαση οργανωμένου ταξιδιού εφόσον δεν είναι σε θέση να εκτελέσει τη σύμβαση λόγω αναπόφευκτων και έκτακτων περιστάσεων.
      Το άρθρο 12, παράγραφος 4, της οδηγίας (ΕΕ) 2015/2302 προβλέπει ότι, σε περίπτωση καταγγελίας σύμβασης οργανωμένου ταξιδιού, ο διοργανωτής οφείλει να πραγματοποιεί τις οποιεσδήποτε επιστροφές χωρίς αδικαιολόγητη καθυστέρηση και, σε κάθε περίπτωση, το αργότερο εντός 14 ημερών μετά την καταγγελία της σύμβασης οργανωμένου ταξιδιού. Το άρθρο 4 της οδηγίας αυτής απαγορεύει επίσης στα κράτη μέλη να θεσπίζουν διατάξεις οι οποίες παρεκκλίνουν από αυτές που καθορίζονται στην εν λόγω οδηγία, συμπεριλαμβανομένων περισσότερο ή λιγότερο αυστηρών διατάξεων που θα εξασφάλιζαν διαφορετικό επίπεδο προστασίας του ταξιδιώτη.
      Θεσπίζοντας τον zákon č. 136/2020 Z. z., ktorým sa dopĺňa zákon č. 170/2018 Z. z. o zájazdoch, spojených službách cestovného ruchu, niektorých podmienkach podnikania v cestovnom ruchu (νόμο 136/2020, ο οποίος συμπληρώνει τον νόμο 170/2018 για τα οργανωμένα ταξίδια, τις συνδεόμενες τουριστικές υπηρεσίες και ορισμένους όρους άσκησης τουριστικής δραστηριότητας), η Σλοβακική Δημοκρατία παρέβη το άρθρο 12, παράγραφος 2, το άρθρο 12, παράγραφος 3, στοιχείο β', και το άρθρο 12, παράγραφος 4, της οδηγίας (ΕΕ) 2015/2302, σε συνδυασμό με το άρθρο 4 της ίδιας οδηγίας.
      Συγκεκριμένα, το άρθρο 33a, παράγραφος 7, του νόμου 170/2018 ορίζει ότι το ταξιδιωτικό πρακτορείο πρέπει να συμφωνήσει με τον ταξιδιώτη για την παροχή άλλου πακέτου το αργότερο μέχρι τις 31 Αυγούστου 2021. Κατά το άρθρο 33a, παράγραφος 9, σε περίπτωση που το ταξιδιωτικό πρακτορείο δεν επιτύχει συμφωνία με τον ταξιδιώτη για την παροχή άλλου πακέτου μέχρι τις 31 Αυγούστου 2021, θεωρείται ότι υπαναχώρησε από τη σύμβαση οργανωμένου ταξιδιού και οφείλει να επιστρέψει στον ταξιδιώτη το σύνολο των ποσών που έλαβε βάσει της σύμβασης οργανωμένου ταξιδίου χωρίς καθυστέρηση, σε κάθε δε περίπτωση μέχρι τις 14 Σεπτεμβρίου 2021 το αργότερο.
      
         (1)  Οδηγία (EE) 2015/2302 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, σχετικά με τα οργανωμένα ταξίδια και τους συνδεδεμένους ταξιδιωτικούς διακανονισμούς, η οποία τροποποιεί τον κανονισμό (ΕΚ) αριθ. 2006/2004 και την οδηγία 2011/83/ΕΕ του Ευρωπαϊκού Κοινοβουλίου και του Συμβουλίου και καταργεί την οδηγία 90/314/ΕΟΚ του Συμβουλίου (ΕΕ 2015 L 326, σ. 1).